3ประกันปักธงเบี้ย5หมื่นล.
ไทยประกันชีวิตหนักไร้แบงก์เกื้อหนุน&#8216;เมืองไทยไทยพาณิชย์&#8217;ไล่บี้ชิงที่2
14 ก.พ. 2556

ไทยประกันชีวิตหนักไร้แบงก์เกื้อหนุน‘เมืองไทยไทยพาณิชย์’ไล่บี้ชิงที่2
จับตา 3 ประกันชีวิตแข่งเดือด เป้าหมายเท่ากัน เบี้ยรับรวมทะลุ 5 หมื่นล้านบาท
ธุรกิจประกันในปี 2556 ถือว่าตลาดเริ่มเดือด ล่าสุดมี 3 บริษัทประกันชีวิตที่ประกาศตั้งเป้าหมายเบี้ยรับรวมเท่ากัน คือ ไม่ต่ำกว่า 5 หมื่นล้านบาท ประกอบด้วย บริษัท ไทยประกันชีวิต ซึ่งมีช่องทางการขายผ่านตัวแทนทำรายได้หลัก กับบริษัท เมืองไทยประกันชีวิต บริษัท ไทยพาณิชย์ประกันชีวิต ที่มีธนาคารไทยพาณิชย์เป็นช่องทางขายหลัก
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต ยังคงเน้นการขายผ่านตัวแทนเป็นช่องทางหลัก และขยายการขายผ่านช่องทางอื่นๆ เพิ่มเติม โดยกำหนดกลยุทธ์ Total Life Solution ซึ่งจะออกแบบความคุ้มครองใหม่ๆ ทั้งด้านสุขภาพ ความคุ้มครอง และการออม โดยเฉพาะประกันชีวิตประเภทคืนเบี้ยหรือมีเงินคืน ซึ่งเป็นกรมธรรม์เด่นของบริษัท การพัฒนารูปแบบบริการใหม่ๆ และขยายการบริการด้านสินไหมแก่ผู้เอาประกัน ให้มีความสะดวกและรวดเร็วยิ่งขึ้น โดยตั้งเป้าเบี้ยใหม่ที่ 1.55 หมื่นล้านบาท และรักษาอัตราการต่ออายุของลูกค้าเก่าไว้ที่ 88-89% โดยปี 2555 มีเบี้ยต่ออายุ 3.4 หมื่นล้านบาท ส่วนเบี้ยรวมมีจำนวน 4.88 หมื่นล้านบาท
นายสาระ ล่ำซำ กรรมการผู้จัดการ บริษัท เมืองไทยประกันชีวิต จะหันมารุกขายผ่านตัวแทนให้มากขึ้น ด้วยการเพิ่มจำนวนตัวแทนเป็น 3 หมื่นคน จากปัจจุบัน 2 หมื่นคน ขณะที่ช่องทางการขายผ่านธนาคารกสิกรไทย จะหันมาบุกฐานลูกค้าสินเชื่อให้มากขึ้นกว่าเดิม ควบคู่กับการเสนอขายแบบประกันระยะยาว ส่วนช่องทางการขายอื่นๆ จะหาพันธมิตรใหม่ๆ ที่หลากหลาย และเปิดสาขาใหม่อีก 10 แห่งในปีนี้ จากเดิม 132 แห่ง โดยปี 2555 มีเบี้ยต่ออายุ 2.72 หมื่นล้านบาท เบี้ยรับรวม 4.88 หมื่นล้านบาท ส่วนเบี้ยใหม่ปีนี้ยังไม่เปิดเผยออกมาว่าเป็นเท่าไหร่
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต ประกาศจะรักษาอันดับ 1 ของบริษัทประกันชีวิตที่ขายผ่านธนาคารไว้ให้ได้ และรุกขยายช่องทางที่หลากหลายแบบครบเครื่อง กลุ่มใหม่ที่จะขยายในปีนี้ มุ่งที่ลูกค้านอกกลุ่มธนาคารไทยพาณิชย์ เพื่อเพิ่มโอกาสในการเติบโต กลุ่มนักศึกษาจบใหม่ที่เก็บเงินซื้อบ้าน รถ และแต่งงาน 
นอกจากนี้ ยังเพิ่มการขายประกันผู้บริหาร กลุ่มลูกค้าองค์กร และลดความซ้ำซ้อนการทำงาน ซึ่งปีนี้ตั้งเป้าเบี้ยใหม่ 2.3 หมื่นล้านบาท ส่วนปี 2555 มีเบี้ยต่ออายุ 2.32 หมื่นล้านบาท ส่วนเบี้ยรวมมีจำนวน 4.19 หมื่นล้านบาท